text: Alt udsolgt til sønderjysk Europa League-debut
  12 juli 2016 kl. 05.56
  Sønderjyderne strømmer til kampen mod Strømsgodset. Et fyldt stadion venter på torsdag.
  Mandag aften blev de sidste billetter solgt og Sønderjyske melder nu officielt ud, at alle billetter til Europa League kampen mod norske Strømsgodset er væk.
  Der bliver dog ikke tale om en ny tilskuer-rekord til kampen. På grund af UEFA-regler så er ståpladser nemlig ikke tilladt til de internationale kampe, og derfor er der kun plads til 4795 tilskuere til kampen.
  Tilskuerrekorden er fortsat kampen mod Viborg FF den 4. maj 2014. Her var der 8357 tilskuere på Sydbank Park, der har en kapacitet på 10.000 tilskuere.
  Kampen mod de norske vicemestre Strømsgodset er den første af to kampe i anden kvalifikationsrunde i Europa League. 
  Den fløjtes i gang torsdag klokken 19.00 og der er returkamp i Norge den 21. juli.
  